Nõukogu määrus (EMÜ) nr 1467/70,

20. juuli 1970,

milles määratakse kindlaks teatavad sekkumist reguleerivad üldeeskirjad toortubakaturul

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut,

võttes arvesse nõukogu 21. aprilli 1970. aasta määrust (EMÜ) nr 727/70 toortubakaturu ühise korralduse kohta, [1] eriti selle artikli 5 lõiget 5, artikli 6 lõiget 9 ja artikli 6 lõiget 3,

võttes arvesse komisjoni ettepanekut

ning arvestades, et:

ühtse toortubakaturu loomiseks on vaja kohaldada ühenduse sekkumismeetmeid nii, et ühenduse tootjad võivad müüa oma toodangut tingimuste alusel, mis on samaväärsed siseturgude korralduse raames enamiku toodangu jaoks kehtivate tingimustega;

sekkumisasutustel on vaja kokkuostetud lehttubakas töödelda ja pakendada, seepärast tuleb eristada lehttubakat esmaselt töötlevaid, pakendavaid ja ladustavaid sekkumiskeskusi ning koguvaid ja ajutiselt ladustavaid sekkumiskeskusi, et lihtsustada sekkumiseks pakutava toote tarnimist; tuleks koostada kõnealuste keskuste loetelu, et tagada sekkumisega seotud tagatiste samaväärsus kõigis ühenduse tootmispiirkondades;

ühenduse sekkumismeetmete rakendamine eeldab, et sekkumisasutused võtavad tubaka üle tingimustel, mis arvestavad eriti eri tubakasortide viljelemis- ja kuivatamisviiside piirkondlikke erinevusi; järelikult tuleks sekkumiskeskuste valikut piirata tootmise ja esmase töötlemise kohale kõige lähemal asuvate keskustega, kuna need täidavad tavaliselt eespool nimetatud tingimusi;

sellest olenemata on tähtis tagada vajaduse korral tubaka saatmine sekkumiskeskusesse, millel on piisav vastuvõtmis- ja ladustamismaht ning mis sobib kõige paremini kõnealuse sordi või kvaliteedi jaoks; seepärast tuleks sekkumisasutusel lubada otsustada tubaka ülevõtmiskoht kõigist toimingutest tulenevate prognoositavate kulude põhjal;

teatavatel juhtudel võib olla soovitatav valida muu kui tootmise ja esmase töötlemise kohale lähim keskus; sekkumisasutusel tuleks kanda täiendavad veokulud, mis võivad tuleneda sellisest otsusest;

lehttubaka ülevõtmiskoha ning esmase töötlemise ja pakendamise koha eristamise tõttu tuleks esmase töötlemise ja pakendamise koht valida kõigist toimingutest sekkumisasutusele tulenevate prognoositavate kulude põhjal;

sekkumine tuleks piirata tubaka kvaliteediklassidega, mille kasutamiseks on piisav tagatis; seepärast tuleks sekkumisest välja jätta kvaliteediklassid, mis ei vasta üksikasjalikes rakenduseeskirjades määratletud minimaalsetele kvaliteediomadustele,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 727/70 artiklis 17 ettenähtud korras määratakse kindlaks:

a) sekkumiskeskused (edaspidi "kogumiskeskused"), mis asuvad piisava lehttubakatoodanguga ja selle tubaka jaoks ajutise ladustamise võimalusi pakkuvas piirkonnas;

b) sekkumiskeskused (edaspidi "töötlemis- ja ladustamiskeskused"), mis pakuvad lehttubaka jaoks ajutise ladustamise võimalusi ning seadmeid esmaseks töötlemiseks ja pakendamiseks ning ladustamis- ja säilitamisvõimalusi esmaselt töödeldud ja pakendatud tubaka jaoks.

Artikkel 2

1. Kõik lehttubaka pakkumised sekkumiseks tuleb teha sekkumisasutusele ühe kogumis- või töötlemis- ja ladustamiskeskuse nimele, mis on valitud kõnealuse tubaka koristuskohale lähima kolme keskuse hulgast.

2. Kõik pallpakendis tubaka pakkumised sekkumiseks tehakse sekkumisasutusele ühe töötlemis- ja ladustamiskeskuse nimele, mis on valitud kõnealuse tubaka esmase töötlemise ja pakendamise koha kolme lähima keskuse hulgast.

3. "Lähim keskus" tähendab keskust, kuhu võib tubaka saata kõige väiksemate kuludega.

Artikkel 3

1. Sekkumisasutus otsustab, kus tubakas tuleb üle võtta.

2. Sekkumisasutus valib ülevõtmiskohaks muu kui tubaka omaniku määratletud keskuse ainult juhul, kui sellel keskusel ei ole ülevõtmise ajal:

a) lehttubaka puhul: piisavat ajutise ladustamise mahtu;

b) pallpakendis tubaka puhul: piisavat ladustamismahtu või piisavat tagatist pakutava tubakasordi ja kvaliteedi rahuldavaks säilitamiseks.

3. Sekkumisasutuse valitud ülevõtmiskoht asub kohas, kus on kõige väiksemad üldkulud, mis hõlmavad:

a) lehttubaka puhul: veo, ajutise ladustamise, esmase töötlemise ja pakendamise ning toote säilitamise ja ladustamise kulud;

b) pallpakendis tubaka puhul: veo, säilitamise ja ladustamise kulud.

4. Kui sekkumisasutuse valitud ülevõtmiskoht ei ole üks kolmest artiklis 2 ettenähtud keskusest, määrab sekkumisasutus kindlaks täiendavad veokulud ja kannab need.

Artikkel 4

Sekkumisasutus valib müüja valitud keskuses ülevõetud lehttubaka esmaseks töötlemiseks ja pakendamiseks koha, mille puhul üldkulud esmaseks töötlemiseks, pakendamiseks ja ladustamiseks ning veoks ülevõtmiskohast on kõige väiksemad.

Artikkel 5

Sekkumisasutused ostavad kokku ainult tubakat, mis vastab sordi ja kvaliteedi liigituse põhjal määratletud minimaalsetele kvaliteediomadustele.

Artikkel 6

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 20. juuli 1970

Nõukogu nimel

eesistuja

W. Scheel

[1] EÜT L 94, 28.4.1970, lk 1.

--------------------------------------------------